Toewyding Archives - Bybelskool vir Bereane
Tag Archives: Toewyding
September 25, 2018 nati@stander.co.za
Ons vertoef steeds by Jeremia se aankondigings van hoop, in die laaste gedeelte van die boek. Op die oomblik is die stad beleër deur die Babiloniese weermag. Koning Sedekia verkeer onder geweldig baie spanning. Wat meer is, is dat Jeremia tot nou toe net onheil aangekondig het. Dit is nie die boodskap wat Sedekia wou hoor nie. Daarom het hy Jeremia toegesluit.
Maar dit wil lyk of dit tot Sedekia begin deurdring dat Jeremia dalk die waarheid gepraat het. Want die koning kom vra weer vir hom, of daar nie dalk tog goeie nuus is nie. Waarom moet hy altyd onheil oor hom aankondig?
Jeremia noem dan ‘n rits dinge wat mens kan sien dat hy nie net pessimisties is nie. Hy glo regtig dat die Here ook ‘n einde gaan maak aan die volk se swaarkry. Maar nog nie nou al nie.
Een van die dinge wat hy opnoem, is dat daar ‘n tyd sal kom wat die Here ‘n nuwe verbond met hulle sal sluit. Alles wat hulle onder die vorige ou verbond gekort het, sal onder die nuwe verbond aan hulle bemaak word – insluitende toewyding aan die Here.
“Ek sal hulle bymekaarmaak uit al die lande waarheen Ek hulle verjaag het in my gloeiende toorn en in my groot woede. Ek sal hulle hierheen terugbring en hulle sal hier rustig kom woon. Hulle sal my volk wees en Ek sal hulle God wees. Ek sal hulle ’n onverdeelde hart en ’n vaste koers gee: hulle sal My altyd dien vir hulle eie beswil en vir dié van hulle kinders na hulle. Ek sal ’n blywende verbond met hulle sluit. Ek sal nooit ophou om aan hulle goed te doen nie en Ek sal in hulle die begeerte lê om My te dien en nie van My af weg te draai nie. Ek sal dit geniet om goed te doen aan hulle in my trou; met alles wat Ek is, sal Ek hulle weer in dié land vestig.” (Jer 32:37-41)
Op ‘n besonderse manier het dit natuurlik gebeur in die persoon van Jesus Christus. Jesus het nie net namens ons gesterf nie, maar ook namens ons kom leef. Die toewyding en gehoorsaamheid waarmee Hy geleef het, is ook vir ons beskore deur die werking van die Heilige Gees.
Ons toewyding aan die Here, is met ander woorde nie ‘n werk uit ons eie nie. Dit is iets wat God ons gee – woordeliks wat Jeremia profeteer.
August 21, 2017 nati@stander.co.za
Vanoggend tref die volk se wisselvalligheid in hulle toewyding my opnuut.
In Numeri 21 lees ons hoe die Israeliete die streek “Gorma” oorwin. Dit word net in ‘n sin of twee bespreek, en dit is maklik om te mis dat dit dieselfde plek is waarvan ons in Numeri 14:41 gelees het – toe die volk verslaan is omdat hulle sonder God wou gaan veg. Hierdie keer doen hulle ding reg en maak hulle ‘n gelofte aan die Here.
Kan dit wees dat die volk besig is om te groei in hulle toewyding? Is hierdie nie ‘n goeie teken dat hulle ‘n belangrike les geleer het nie?
Miskien tog – maar moet nie te vinnig opgewonde raak nie. Vanaf vers 4 lees ons weer hoe die volk opstandig raak teen die Here, en hoe hulle Hom en Moses van vooraf weer begin verwyt.
Israel se storie van toewyding, loop op en af, heen en weer. Dit is op sy beste uiterste wisselvallig. Net as dinge goed lyk, val hulle weer.
Hulle toewyding, is eintlik maar net ‘n prentjie van my en jou toewyding. Dit help nie ons word “lam” van irritasie met die volk se toewyding nie – ons s’n lyk niks beter nie.
In kontras daarmee, staan Jesus. Sy toewyding aan ons taan nooit nie. Sy liefde vir ons het Hom getrou aan ons gehou tot die dood in die kruis – en selfs daarna.
So in plaas daarvan om vandag nuwe voornemens oor jou toewyding te maak – net om later weer te misluk – kom ons verlustig ons in Jesus en kom ons verheug oor sý onfeilbaarheid.
April 19, 2017 nati@stander.co.za
Dit klink dalk vir ons vreemd al die rites waardeur mense moes gaan alvorens hulle geskik was om in diens van die Here te staan. Maar mens moet onthou dat elke aksie ‘n simboliese betekenis gehad het. Al die fisiese handelinge het geestelike boodskappe oorgedra.
Die Leviete het in die tabernakel die volk van God uitgebeeld. Hulle was soos dienswerkers wat in en om die tent van ontmoeting die priesters bygestaan het in verantwoordelikhede, en gehelp het in los werkies. Hulle het die volk verteenwoordig in die heilige drama wat elke dag agter die mure van die tent van ontmoeting afgespeel het.
Omdat hulle die volk uitgebeeld het, moes hulle ook iets van die toewyding uitbeeld wat die Here by sy volk gesoek het. Vandaar die besondere klem op reinheid deur klere te was ens.
Dit bly dus ook vir ons vandag ‘n “prentjie” van toewyding. Vir ons is toewyding vandag ‘n hartsgesindheid. Maar ons sou met reg kon vra of daar nie ook plek is dat ons toewyding met fisiese gebare uitgeleef word nie? Natuurlik is daar altyd die gevaar dat toewyding wat ekstern is sonder ‘n interne hartsgesindheid, uitloop op skeinheiligheid. Maar is toewyding aan die Here wat ‘n interne hartsgesindheid het, sonder dat mense ooit iets daarvan ekstern sien, nie dalk ewe skeinheilig nie?
April 18, 2017 nati@stander.co.za
Ons is vandag terug in Numeri. Die hoofstuk vertel vir ons hoe die volk die tabernakel – en veral die altaar – gewy het.
Die hoofstuk bevat ‘n breedvoerige uiteensetting van hoe die volk oor ‘n tydperk van 12 dae die altaar gewy het. Elkeen van die stamme het kans gekry om hulle offers te bring.
Dit word vir ons uiteindelik ‘n prentjie van hoe heelhartig die volk die tabernakel aanvaar het – maar ook hoe toegewyd hul was in hul inwyding daarvan. Ons sien ook dat hul toewyding in konkrete terme uitgedruk word. Hulle offers was sigbaar en tasbaar.
Ek sê maklik “ek is lief vir die Here”. Ek praat maklik van ‘n “commitment vir Jesus” of om “toegewyd” te leef. Hierdie goed is baie meer as net ‘n hartsgerigtheid. Dit moet ook in my lewe op ‘n konkrete manier gestalte kry.
Dalk spel mens vandag toewyding nie meer “o-f-f-e-r-s” nie, maar “o-m-g-e-e”. Dalk spel jy deesdae liefde as “m-o-e-í-t-e”.
Van die os op die jas, die teks bevat ook ‘n interessante opmerking oor God se stem. Moses het God se stem op ‘n hoorbare manier van die verbondsark gehoor kom! (Vers 89)
Stem van die HereToewyding
Eseg 20 (Mei 26)
May 26, 2016 nati@stander.co.za
Sjoe, Esegiel 20 laat my diep dink.
Aanvanklik wonder mens hoekom die Here nie wil toelaat dat die mense Hom raadpleeg nie. Maar soos wat die hoofstuk vorder, kom jy agter dat die mense nie regtig van harte die Here wil raadpleeg nie. In hulle hart wil eintlik maar soos die ander nasies wees wat “hout en klip dien” (vers 32).
So, die volk het een ding met hulle mond gesê en iets anders met hulle hart bedoel.
Ek wonder of ek nie ook dit baie doen nie? Ek sê ek wil Jesus volg en ‘n dissipel van Hom wees. Maar tog wens ek ook heimlik dat ek gewild en suksesvol in die oë van die wêreld sal wees. Dit lyk my die Here soek mense wat Hom met hul hele hart wil dien.
Here, help my om U met my hele hart te dien.